Verkeerde lughawe: Vliegtuig gestrandDie Dreamlifter-vliegtuig JONGSTE: Die vliegtuig het Donderdagmiddag suksesvol opgestyg. Klik hier om meer te lees. ‘n Reuse vragvliegtuig is op ‘n lughawe gestrand nadat dit op die verkeerde lughawe gaan land het waarvan die aanloopbaan te kort is om weer op te styg. Die Boeing 747 Dreamlifter het, in plaas van op die McConnel-lughawe by Wichita in Kansas, op die kleiner Jabara-lughawe 15 kilometer van die bestemming gaan land. Die vliegtuig het by die John F. Kennedy Internasionale Lughawe in New York opgestyg. Die Dreamlifter is wat volume betref, die grootste vragvliegtuig ter wêreld. Die een wat nou gestrand is, is egter nog groter gemaak, juis om Dreamliner-onderdele te kan vervoer. Die vliegtuig het ‘n aanloopbaan van byna drie kilometer lank nodig om op te styg, maar die lughawe waar hy nou staan, se aanloopbaan is minder as twee kilometer lank. Ondersoek word nou ingestel na hoe so ‘n vergissing kon gebeur. Die lughawe is tydelik gesluit. Om sake verder te bemoeilik, het Boeing ‘n sleepvoertuig na die lughawe gestuur om die vliegtuig te verskuif, maar dié het onderweg die gees gegee. Die sleepvoertuig moet die vliegtuig op die aanloopbaan omdraai, maar selfs die jongste berigte meld dat niemand weet wat dan nie – die aanloopbaan is immers heeltemal te kort om weer op te styg.